
Forord

Det er mange veier som har ført frem til denne boken. Forfatterne har hver for seg i lang tid arbeidet med problemstillinger i grenselandet mellom psykologi og juss.

Tim, som er professor i psykologi, har i en årrekke undervist for studenter, psykologer og jurister, på universiteter og i andre sammenhenger, og har vært ekspertsakkyndig i flere titalls rettssaker. Han har samlet inn data, publisert empiriske og teoretiske artikler, i Norge og internasjonalt, om blant annet hukommelse, personidentifisering og løgndeteksjon.

Sverre, som er professor i juss, har lenge arbeidet tverrfaglig, og ble for snart tjue år siden grepet av psykologiens betydning i forhandlinger, mekling og konflikthåndtering, som er fag de fleste jurister får befatning med, men som ikke handler om juridisk metode. For med forstand å kunne bruke psykologien i egne teoretiske arbeider ervervet han seg en mastergrad i psykologi og har blant annet skrevet om risikobedømmelser og beslutningstaking i kontrakts- og forliksforhandlinger.

Det er mange vi må takke for at disse veiene skulle lede til en felles bok. Med sine bøker om vitnepsykologi (Vitnepsykologi, 2004; Vitnepsykologi 2.0, 2017) har professor emeritus Svein Magnussen gjort mer enn noen andre for å bevisstgjøre norske jurister og psykologer om hvor avgjørende psykologisk kunnskap kan være både for å sørge for rettssikkerhet og for å forklare justisfeil. Vi har bestrebet oss på å ta den samme datadrevne tilnærmingen til stoffet, samtidig som vi også tar med andre emner og utvider perspektivene fra vitnets til andre av rettens aktører.

Vi vil også rette en særlig takk til professor emeritus Ulf Stridbeck, som vi begge har kjent og blitt inspirert av i mange år. I 2021 fikk Ulf sammen med Tim i gang undervisning i det tverrfakultære emnet Rettspsykologi, et emne som raskt tiltrakk seg mange ivrige studenter fra både psykologi og juss, og som inspirerte skrivingen av denne boken. Det sies at skal man mestre noe, må man lære det bort. Siden emnet i rettspsykologi ble opprettet har vi, sammen med Ulf Stridbeck og andre dyktige kolleger, hatt gleden av å undervise flere hundre studenter fra Juridisk fakultet og Psykologisk institutt ved Universitetet i Oslo, om møtet mellom den grunnleggende psykologien og rettssystemet. Å undervise for studenter med ulike faglige bakgrunner gjør at en lærer må organisere stoffet med omhu og være presis i språkbruken. Spørsmålene og diskusjonene som i løpet av årene har forekommet under forelesninger og seminarer, i eksamensbesvarelser og per epost, har bidratt til å utvikle tankene våre.

Seminarene i regi av den rettspsykologiske forskningsgruppen, som Svein og Ulf opprettet for mange år siden, har også vært en fin arena for å holde seg à jour med norsk og internasjonal forskning, og vi takker alle deltakere.

I flere år har Tim hatt undervisningsoppdrag for Domstolsadministrasjonen og fått faglige innspill fra dommerfullmektiger og dommere. Diskusjoner med professor Eivind Kolflaath og tingrettsdommer Rune Høgberg i forbindelse med denne undervisningen har vært spennende og givende. I seks år har Tim vært varamedlem i Kommisjonen for gjenopptakelse av straffesaker og dette vervet har gitt rikelig med anledning til å se i praksis hvordan psykologien og jussen interagerer, både gjennom selve saksbehandlingen og gjennom de mange samtaler med utredere og med andre medlemmer.

Vi takker Miriam Johnson for transkripsjonen av intervjuene i studien om falske minner for en tur i vikingskip, omtalt i kapittel 5 om suggestibilitet.

Da vi i vår 2024 spurte om noen studenter fra emnet i rettspsykologi kunne tenke seg å lese og gi en kritikk av utkast til bokkapitler var det flere som takket ja og leverte detaljerte, hjelpsomme tilbakemeldinger. Disse er, i alfabetisk rekkefølge, Amanda Buer, Ellinora Gulbrandsen, Susanna Julia Aam Gyllensten, Fredrik Wisur Hansen, Ingrid Alexandra Hjelde, Karine Lindholm, Margrete Malmgård, Eira Andresen Rustad, og Sander Wetterhus.

Også kollegaer på tvers av feltet har vært mer enn sjenerøse med sin tid og har kommet med rettelser og grundige forslag. Vi er veldig takknemlige overfor Tone Davik og Nina Sunde (politifaglig bakgrunn), Christian Hauge, Ingvild Mestad og Ulf Stridbeck (juss), Ines Blix, Vebjørn Ekroll, Alf Børre Kanten, Nils Inge Landrø og Andrea Rustand (psykologi), og Eivind Kolflaath (rettsfilosofi). Vi minner likevel om at vi forfattere står ansvarlige for eventuelle feil i boken.








1
Innledning


Hva er rettspsykologi?

Grunnsteinen i et åpent og demokratisk samfunn er et velfungerende rettsvesen. Mennesker skal oppleve at lovene er rettferdige, og at prosessene i rettsapparatet er tilgjengelige, effektive, tillitvekkende og korrekte. Retten består av normer som styrer adferd, som at du ikke skal stjele, hvor mye du skal betale i skatt, hva du kan få av ytelser fra det offentlige hvis du blir syk eller ufør, hvem av dere som må betale hvis tingen du har bestilt blir ødelagt under transporten fra selger, hvor det kan bygges og til hvilke formål, og en hel rekke andre ting. Det finnes nesten ikke ett område i livet som ikke er berørt av rettsregler. Ofte tenker vi ikke så mye på det. Det skyldes at rettsreglene styrer våre forventninger, beslutninger og adferd med nesten umerkelige grep. Retten består også av institusjoner for beslutningstaking, som Stortinget og forvaltningen, politi og domstoler, offentlige organer og private selskaper, foreninger og lag. I alle disse treffes det hver dag beslutninger med rettslige konsekvenser for enkeltpersoner, grupper, organisasjoner og samfunnet. Private og offentlige parter treffer også beslutninger om hvordan de vil benytte eller hevde sine rettslige posisjoner. Jurister spiller en viktig rolle i mange av disse beslutningene, ved dømmende virksomhet, juridisk rådgivning, utøvelse av forvaltningsmyndighet og utforming av lover og forskrifter. I alle disse sammenhengene er samfunnet og den enkelte avhengig av høy kvalitet på det rettslige arbeidet. Derfor har det siden 1736 vært krav om juridisk embetseksamen (i dag kalt mastergrad i rettsvitenskap) for å praktisere som jurist, og for enkelte juristroller som advokat og dommer er det ytterligere krav for å kunne praktisere i yrket. For å bli jurist er det sentralt at du behersker det som kalles juridisk metode; det er ikke nok å vite hva som er rett, du må også kunne finne frem til og begrunne standpunkter til rettslige spørsmål. Å sikre høy kvalitet i det rettslige arbeidet handler likevel ikke bare om juridisk metode. Også andre innsikter har betydning.

Psykologi har i over hundre år hatt en vitenskapelig, empirisk tilnærming til studiet av menneskers adferd og beslutninger. Det er forsket på hvordan mennesker fungerer, både generelt og i spesifikke situasjoner. Denne kunnskapen kan ha stor betydning for rettssikkerhet og kvalitet i retten. Det er velkjent at kunnskap om den menneskelige hukommelse har betydning for bedømmelsen av vitneutsagn. Men psykologisk kunnskap har også betydning for andre bedømmelser, beslutninger og prosesser i rettssystemet, som hvordan vi oppfatter og bedømmer faktum i komplekse saksforhold, hvordan avhør bør gjennomføres for å få frem pålitelig og fullstendig informasjon, hvordan vår tenkning er sårbar for både systematiske feil og tilfeldig variasjon, spørsmålet om det finnes sikre måter for å avsløre løgn, og en hel rekke andre spørsmål. Særlig i den senere tid har det vært et sterkt oppsving i psykologisk forskning med rettslig relevans. Denne forskningen gir oss omfattende og verdifull innsikt om hva som foregår i retten og hvordan rettslige beslutninger og prosesser kan forbedres på alle livsområder og innenfor alle juridiske fagområder. Rettspsykologi har derfor oppstått som et eget fagfelt, som tar for seg psykologisk vitenskap med betydning for hva som foregår i retten og rettssystemet.

Korrekt og passende bruk av psykologisk kunnskap i rettslige sammenhenger er viktig. Utfordringen er todelt: Det dreier seg både om å unngå direkte misbruk av psykologisk kunnskap i sammenhenger og på måter der den ikke passer, og å sikre at korrekt psykologisk kunnskap blir brukt der den trengs. Målet med denne boken er å formidle kunnskap som i norsk sammenheng svarer på begge utfordringene.

Forholdet mellom psykologi og juss er komplekst, da fagene har mange berøringspunkter. Internasjonalt omtales feltet som psychology and law, og dette deles gjerne inn i legal psychology og forensic psychology. Legal psychology tar utgangspunkt i normalpsykologien og anvender prinsippene og funnene i rettssystemet. Forensic psychology er anvendelsen av kliniske utredninger i rettslig kontekst, for eksempel vurdering av tilregnelighet av tiltalte, vurdering av en forelders evne til å ta vare på sitt barn, og vurdering av en tiltaltes nevropsykologiske evner. En utfordring når vi skal finne norske navn er at både forensic og legal kan oversettes med «retts-». I Granhag et al.s svenske Hand-bok i rättspsykologi (2021) drøftes slike grenseoppganger grundig, og forfatterne lander på å bruke navnet «rättspsykologi» om legal psychology (s. 20). Også i Nederland taler man om rechtspsychologie som forskjellig fra kliniske utredninger og vurderinger (Otgaar, Jelicic & Merckelbach, 2022; Vredeveldt et al., 2022).

Vi følger samme opplegg. Dette er en bok om rettspsykologi, i betydningen legal psychology. Vi avgrenser mot det som heter forensic psychology som i Norge sorterer under medisin, spesifikt rettspsykiatri. Tilregnelighetsvurderinger, omtalt som rettspsykiatriske undersøkelser, blir foretatt av psykiatere og psykologer og vurderes av Den rettsmedisinske kommisjon, etablert i 1900 (https://www.sivilrett.no/drk). Likeså vurderes klinisk nevropsykologiske utredninger av den samme kommisjon før de legges frem i retten, mens utredninger fra sakkyndige i barnevernssaker og familietvistsaker vurderes av den barnesakkyndig kommisjon (https://www.sivilrett.no/bsk). I boken konsentrerer vi oss om psykologisk forskning med relevans for bedømmelser, beslutninger og prosesser i retten som ikke er kliniske.1

Når innholdet i rettspsykologien nærmere skal bestemmes finnes det flere veier å gå, slik man også kan se av de nevnte svenske og nederlandske bøkene. Dette reflekterer til dels at feltet ikke har klare grenser, men også at psykologien må tilpasse seg det unike rettslige landskapet som hvert land har. I de fleste land kan man for eksempel i en slik bok ha grunn til å diskutere alt man vet om juryer og hvordan de tenker og blir påvirket av irrelevante faktorer. I Norge er dette imidlertid unødvendig, ettersom juryordningen ble avskaffet for noen år siden. Likeså er profilering av gjerningsmenn lite brukt her i landet, og av denne grunn behandler vi ikke det.

Vi har hatt som ledetråd for fremstillingen det vi mener aktører i norsk rett bør vite om psykologisk forskning med rettslig relevans, særlig med tanke på det som er nyttig i praksis. Vi begrenser oss ikke til det tradisjonelle rettspsykologiske interessefeltet fra strafferettspleien og dommerens virksomhet, men tar også for oss andre juristroller som advokatens, og andre rettsområder som privatretten og forvaltningsretten. En grunn til at det tradisjonelle bildet av rettspsykologien er særlig knyttet til strafferetten, er at mye av forskningen har omhandlet straffesaker. Men temaer og forskningsfunn har ofte generell relevans. Flere av temaene vi behandler har på denne måte et forskningsmessig utgangspunkt i strafferetten, men relevans for hele rettssystemet. Det gjelder eksempelvis temaer som løgndeteksjon og avhør. Folk lyver også i sivile saker, og avhør gjennomføres som kjent også i private tvister. Spørsmål om persepsjon, oppmerksomhet og hukommelse er like relevante for privatretten som for strafferetten. Bekreftelser er et stort problem for advokaters rådgivning og saksforberedelse i sivile saker, slik det også er for etterforskning og gjennomføring av straffesaker. Typiske trekk ved juridisk tenkemåte er ikke vesensforskjellige i privatrett og offentlig rett. Noen temaer er kanskje mer relevante for privatretten, slik som fortellingsperspektivet som grunnlag for utforming av innledningsforedraget og forankring ved utmåling av pengebeløp. Men fortellinger og forankring er ikke begrenset til privatretten. Det fortelles også i straffesaker, og forankring kan også prege utmålingen av straff. Når vi behandler temaer som gjelder aktørene i rettssystemet, begrenser vi oss heller ikke til jurister, men tar også for oss andre rettslige aktører, som etterforskere og sakkyndige. Rettspsykologi er et generelt rettsvitenskapelig fag.

Det er grunn til å si noen ord om forholdet til vitnepsykologien, som gjennom blant annet Svein Magnussens bøker og forskning er etablert i Norge som et fagområde. Vitnepsykologien har siden tidlig på 1900-tallet og til Loftus’ banebrytende studier på 1970-tallet vært opptatt av om det vitner husker faktisk stemmer, og hvorvidt man er i stand til å avdekke at noen lyver. Den nyttige og nødvendige empirisk baserte påminnelsen om at selv oppriktige vitner kan huske feil, er kanskje vitnepsykologiens hovedbidrag. Slik sett betraktes vitnepsykologien som et område innenfor rettspsykologien. Rettspsykologien er i tillegg opptatt av andre perspektiver enn vitnets. Den har et bredt nedslagsfelt og drar kunnskap fra flere områder i normalpsykologien. Utvidelsen fra vitnepsykologi til rettspsykologi skjer i flere retninger:


	Persepsjon. Før hukommelsens iboende begrensninger inntreffer, har det menneskelige sinnet andre utfordringer – som hva vi klarer å se og hvor mye vi faktisk klarer å få med oss. Disse dekkes her i et kapittel om persepsjon og oppmerksomhet.


	Bedømmelser og beslutninger. Grunnleggende psykologiske innsikter fra 1970-tallet er blitt allment kjente via populærvitenskapelige bøker (Kahneman, 2011; Kahneman et al., 2021): Mennesker tenker ikke alltid på en riktig og rasjonell måte. Nettopp dette er blant de viktigste menneskelige faktorene som motvirker et rettferdig rettssystem, og det er derfor naturlig å dekke dem: Hvilke tankefeil er beslutningstakere mottakelige for, og hvordan skal man unngå slike tankefeil når man bedømmer bevis i strafferett eller behandler tvister i sivilrett?


	Avhør. Hva er konsekvensene av hvordan mennesker fungerer mentalt for hvordan man skal stille spørsmål til en fornærmet, en mistenkt eller et vitne?


	Falske tilståelser. Hvordan har det norske systemet tatt høyde for den økende bevisstheten om at mennesker kan ha en tilbøyelighet til å ta på seg ansvaret for ugjerninger som de faktisk ikke har begått?




Også andre emner kunne vært nevnt. Felles er at disse problemstillingene faller utenfor den vanlige definisjonen av vitnepsykologi, men derimot innenfor rettspsykologien fordi de representerer anvendelsen av kunnskap om menneskers mentale liv relatert til utfordringer i rettssystemet.

I boken formidler vi godt etablerte funn fra generell psykologi som er anvendbare og relevante i rettslig sammenheng. Det finnes imidlertid også i økende grad psykologisk forskning direkte rettet mot bedømmelser, beslutninger, adferd og andre prosesser i rettsvesenet. Vi har forsøkt å få med også mye av denne nyere rettspsykologiske forskningen. Rettspsykologien har utviklet få egne metoder, men tyr til det store mangfold av forskningsmetoder i psykologien, som eksperimenter, kvalitative undersøkelser, intervjuer, med flere. Psykologifagets langvarige interesse for nevrovitenskapelige metoder har imidlertid til gode å bidra vesentlig innenfor rettspsykologien. Det er for eksempel lite som tyder på at hjerneavbildning i overskuelig fremtid vil kunne gi svar på hva en persons hensikt var, eller hvorvidt en person løy (Jones & Wagner, 2020).



Kort om rett og rettsvesen

Her følger noen helt kortfattede punkter om norsk rett og rettsvesen av betydning for å forstå fremstillingen av rettspsykologien i resten av boken, særlig myntet på lesere som ikke har juridisk bakgrunn.

Norge kan beskrives som en demokratisk rettsstat, i den forstand at styringen av samfunnet skjer ved hjelp av lover gitt av en folkevalgt forsamling (Stortinget). Makten er videre fordelt slik at den lovgivende makt suppleres av den utøvende makt (regjering og forvaltning) og den dømmende makt (domstolene). Til den utøvende makt hører politi og påtalemyndighet, som du vil få høre om i flere av kapitlene. Påtalemyndigheten, som tar mange beslutninger under etterforskningen, og står for gjennomføringen av straffesaker, består av jurister. Domstolene er ordnet hierarkisk, med tingretten som første instans, lagmannsretten som andre instans og Høyesterett som siste og avgjørende instans. (I en ikke ubetydelig grad har også Den europeiske menneskerettsdomstolen og EFTA-domstolen betydning for norsk rett.) Høyesterett avgjør konkrete saker, men vil gjennom sin virksomhet som øverste domstol også gi retningslinjer for hvordan fremtidige saker skal avgjøres av underordnede domstoler, og derigjennom også for hva alle andre kan legge til grunn som gjeldende rett.

Det jurister kaller gjeldende rett, er et uttrykk for de rettslige normer som man har gode grunner for å anta blir lagt til grunn av domstolene. Både lover vedtatt av Stortinget og praksis fra Høyesterett kan ha betydning når gjeldende rett skal fastlegges. I tillegg kan man hente argumenter også fra flere andre kilder, som det er tillatt og noen ganger nødvendig å ta i betraktning – det jurister kaller rettskilder. Til rettskildene regnes i hvert fall lover, rettspraksis, forarbeider til lovene og reelle hensyn. Lover er først og fremst formelle lover vedtatt av Stortinget, men også Grunnloven har betydning som vår høyeste lov. Forskrifter kan gis med hjemmel i formell lov. Høyesteretts praksis har størst betydning som rettspraksis, men også avgjørelser fra lavere domstoler kan noen ganger ha betydning. Når lover blir vedtatt ligger det som regel et langt arbeid bak, der det først blir nedsatt et utvalg som utreder og gir en rapport i form av en offentlig utredning (NOU), før saken sendes til departementet som lager en proposisjon med et lovforslag. Også disse dokumentene har betydning som rettskilder, og kalles samlet sett for forarbeider. Endelig er det vanlig å operere med en felles betegnelse for et bredt spekter av argumenter som ikke har en like klar autoritativ forankring, nemlig det som kalles reelle hensyn. Disse handler blant annet om verdier og hensyn som springer ut av og gjennomsyrer rettsordenen og regelverket, og kan ha betydning selv om de ikke eksplisitt er omtalt i lover, forarbeider eller rettspraksis. Til slike hensyn hører eksempelvis hensynet til sammenheng og konsekvens i regelverket, de formål reglene er ment å oppfylle og visse grunnleggende verdier. Når det i enkelte tilfeller skal avgjøres hva en rettsregel går ut på, må man der det finnes en lov ta utgangspunkt i lovens ordlyd og tolke den, og i nødvendig grad også se hen til andre rettskilder for å bestemme den endelige meningen. Jurister trenes gjennom studiet og senere praksis opp til å bruke rettskildene og tolkningsmåtene for å ta standpunkt til rettsspørsmål. Det er det som kalles den juridiske metoden (eller også rettskildelæren). En jurist vet ikke bare hva reglene går ut på, men hvordan man kommer frem til dem og hvordan de begrunnes.

For de alminnelige offentlige domstolene føres både sivile saker og straffesaker. (Sivile saker kan også avgjøres ved privat rettergang, kalt voldgift, eller gjøres til gjenstand for forhandlinger og mekling med sikte på å komme frem til en minnelig løsning). En sivil sak begynner noen ganger med klage til Forliksrådet, som er obligatorisk for visse typer saker. Ellers begynner saken med stevning til tingretten. Hvis vilkårene for å gå til sak er til stede, vil motparten få stevningen forkynt med pålegg om å levere et tilsvar. Deretter vil det være en ytterligere saksforberedelse, med blant annet planmøte, mulig rettsmekling og eventuell ytterligere utveksling av skriftlige argumenter (kalt prosesskriv), før saken går til en hovedforhandling, det vil si en rettssak der partene møter personlig, gjerne med advokater, for å fremlegge saken muntlig for retten, som etter at hovedforhandlingen er avsluttet avsier en dom.

Når retten skal avgjøre saken må den legge et bestemt saksforhold (ofte kalt faktum) til grunn. Da må retten ta stilling til dokumenter, forklaringer fra vitner og annet som er lagt frem i anledning saken. Dette materialet kalles bevis, og prosessen med å fastlegge saksforholdet bevisbedømmelse. For å anse et faktum som bevist, må retten ha en viss grad av sikkerhet, dette kalles beviskravet. I sivile saker er det som regel tilstrekkelig at det er overveiende sannsynlig (mer enn 50 prosent) at forholdene er som beskrevet.

I straffesaker er prosessen noe annerledes. Blant annet vil det alltid være den offentlige påtalemyndigheten som reiser saken. Andre parter kan være den tiltalte (med sin forsvarer) og noen ganger offeret representert ved en bistandsadvokat. Beviskravet ligger vesentlig høyere, siden det å bli idømt straff er et stort onde, som det er viktig ikke rammer noen uskyldige. Enhver rimelig tvil skal derfor komme tiltalte til gode.

Under etterforskningen i straffesaker og i hovedforhandlingen i både sivile saker og straffesaker foretas det avhør av parter og vitner. (I saksforberedelsen i sivile saker er det også vanlig at advokatene snakker med mulige vitner, i noen tilfeller kan det også gjennomføres formelle avhør ved bevisopptak). Et avhør går kort sagt ut på å få frem informasjon som en part eller vitne har av betydning for saken. Vitner har plikt til å møte for retten og må avgi forklaring med mindre det finnes unntak, eksempelvis fordi man har taushetsplikt eller er nærstående til en part eller tiltalt.

Retten dekker og griper inn i svært mye både av samfunnslivet og våre private liv. Rettsreglene dekker alt fra farskap og foreldreansvar når vi blir født til arv og skifte når vi dør. Rettsreglene danner rammene og gir myndighet til statlige og kommunale organer. I rettsvitenskapen beskrives og systematiseres rettsreglene på de ulike områdene. Det er vanlig å dele rettsvitenskapen inn i privatrett og offentlig rett, selv om det i vår tid finnes tallrike forbindelser mellom de to sfærene. Til privatretten hører alt fra familie- og arverett til kontraktsrett, selskapsrett og immaterialrett (det vil si rettsreglene som regulerer opphavsrett til åndsverk og lignende spørsmål). Til den offentlige retten hører stats- og forvaltningsretten, strafferetten, rettergangsreglene og en rekke spesielle forvaltningsområder som skatt, velferd, konkurranse, utlendingsforhold og vergemål. Dessuten finnes det også folkerett eller internasjonal rett, der menneskerettigheter, EU-rett og traktater (det vil si avtaler) mellom stater hører hjemme. (Menneskerettigheter og EØS-rett er også gjort til norsk rett gjennom lover som innlemmer dem i vår interne rett).



Hvordan passer psykologifaget og juss sammen?

Psykologien er i sin natur et internasjonalt fag. Særlig innenfor forskning om mennesker i rettssystemet er eventuelle kulturelle forskjeller blitt forholdsvis lite problematisert (Brennen & Magnussen, 2024). Den norske jussen er i sin natur tett knyttet til nasjonen Norge. Vi anbefaler at man holder et kritisk øye med overføringen av kunnskap fra internasjonal forskning. For eksempel har det i USA lenge vært akseptert at «feilaktig øyenvitneidentifikasjon er en hovedgrunn til at uskyldige blir dømt» (Wells et al., 2020, s.3, vår oversettelse).2, og Innocence Project3 basert i USA lister fortsatt eyewitness misidentification som viktigste grunn til uriktige domfellelser. Dette er langt fra tilfelle i Norge, iallfall hvis man ser hvilke saker er blitt gjenåpnet av Kommisjonen for gjenopptakelse av straffesaker (Stridbeck & Brennen, 2023). De sakene det er flest av, er hvor tilregneligheten til en domfelt blir ansett som tvilsom etter en ny rettspsykiatrisk erklæring, og i senere tid feilanvendelse av EØS-regelverket i de såkalte Nav-sakene. Det var bare fem saker mellom 2004 og 2012 hvor tvil rundt et øyenvitnes forklaring var en vesentlig faktor i gjenåpningen. Betyr dette at nordmenn er bedre vitner enn amerikanere? Trolig ligger svaret nærmere opp til det samfunnsstrukturelle enn det biologiske. Det kan være måten man har organisert utdanning av politi og jurister på, og befolkningen ellers, eller den relative gjennomsiktigheten i samfunnet som gjør at færre saker lener seg på skjøre øyevitnefortellinger. Et sterkt argument for at internasjonal rettspsykologisk forskning likevel kan og bør overføres til norske forhold, er at grunnleggende trekk ved menneskers mentale virksomhet er lik.

Kunnskap om psykologiske mekanismer kan kaste lys over opphavet til rettssaker. Havariet av et kostbart marinefartøy er omtalt i kapittel 3 om persepsjon og oppmerksomhet, og opphavet til fadesen kan kobles til at flere erfarne sjøoffiserer tolket lysene på et skip som noe annet, og at en slik perseptuell hypotese ble resistent for motbevis inntil sammenstøtet var et faktum. Kunnskap om bekreftelsesskjevhet kan bidra til å forklare advokaters mangelfulle prosessrisikovurderinger, med ulønnsomme søksmål og store tap til følge. I straffesaker har det forekommet justisfeil som kompetent bruk av rettspsykologi kunne ha forhindret. Eksempler på problemstillinger hvor det har sviktet, inkluderer en forståelse for at hukommelsens presisjon har sine begrensninger, at press (særlig på barn) fremkaller uriktige opplysninger, at en etterforskers forutinntatthet kan påvirke de opplysningene som produseres i et avhør, og at en vitnekonfrontasjon er et redskap som må behandles med omhu.

I anledning av sin 70-års dag uttalte Torstein Eckhoff, dr. jur. og professor i rettsvitenskap ved Universitetet i Oslo, at «om jeg skulle velge yrke igjen, ville jeg blitt psykolog. Ikke klinisk arbeidende, jeg ville brukt tid på å forske i hvorfor jurister handler som de gjør. Rettspsykologi! Både jurist og psykolog ville jeg vært!» (Dahl et al., 1986, s. 12). Dette rådet var det lenge få som fulgte, og da den ene av denne bokens forfattere i 2012, som ferdig jurist med doktorgrad, tok mastergraden i psykologi, var han fortsatt nokså alene om dobbeltkompetansen. Etter hvert er kombinasjonen blitt vanligere, og flere studenter som har tatt emnet i rettspsykologi (PSY4315) ved Universitetet i Oslo siden oppstart i 2021 har hatt faglig bakgrunn i begge leirer. Kombinasjonen kan åpenbart være fruktbar, men noen ganger er det utfordrende å bygge bro mellom fagene. Jussen legger normative rammer for hvordan mennesker skal oppføre seg i og utenfor rettslig sammenheng, mens psykologien beskriver og forklarer hvordan mennesker faktisk oppfører seg. Hva vi bør gjøre og hva vi faktisk gjør, er ikke alltid det samme. Rettspsykologien forsøker å forholde seg til perspektivene fra begge fag, men til syvende og sist er rettspsykologiens område hva vi faktisk gjør når vi bedømmer, beslutter og handler i rettslige sammenhenger.



Hvorfor skal en jurist ha kunnskap om rettspsykologi?

Hvorfor skal en jurist vite noe om hvordan jurister tenker, hva vitner kan forventes å huske, og hvordan mennesker bedømmer, beslutter og handler i rettslige sammenhenger? Stilt på denne måten kan spørsmålet nesten synes overflødig, eller svaret i hvert fall opplagt. Det synes nesten selvsagt at alle som studerer juss konsekvent bør få opplæring i slike problemstillinger. Hvordan skal du kunne være dommer, hvis ikke du vet hvordan du kan skille mellom pålitelig og upålitelig informasjon fra vitner? Hvordan skal du som advokat kunne gi gode råd og føre saker til seier hvis ikke du vet noe om hvordan dommere føler og tenker stilt overfor bestemte saker og parter? Hvordan kan du sitte i forvaltningen og gi regler hvis du ikke vet noe om hva som motiverer adferd? En hindring for utbredelsen av rettspsykologisk fagkunnskap blant jurister er nok at mange tenker at slike ting er noe de allerede kan ut fra yrkeserfaring og alminnelig livskunnskap. Men erfaring og sunn fornuft er ikke alltid en holdbar garanti for rettssikkerheten. Bekreftelsesskjevheten (se kapittel 10) viser hvordan tilsynelatende sunn fornuft kan føre galt av sted. Noen ganger består ikke erfaring i annet enn å gjøre de samme feilene gang på gang. Mange sentrale rettspsykologiske funn er også kontraintuitive, i strid med det vi er tilbøyelige til å tro. Det betyr at vi trenger å få korrigert våre forutinntatte oppfatninger. Ofte er det også nødvendig med en metodisk tilnærming for å sikre rettslig forsvarlig praksis, som ved avhør og prosessrisikovurderinger. Det kan også rettspsykologien gi bidrag til.

Det er per i dag mulig å ta en juridisk utdanning i Norge med minimal eksponering for grunnleggende kunnskap om hvordan mennesker tenker, husker og handler. Når man tar kurs i regi av Domstolsadministrasjonen for å bli dommerfullmektig eller dommer får man et par timer om vitnepsykologi.4 Dette er kanskje bedre enn ingenting, men ikke mye. Denault (2020) påpeker at det er uansvarlig, og nærmest en fantasi, å tro at jurister raskt vil kunne legge til side alle intuisjonsbaserte, uinformerte avgjørelser på grunnlag av én skarve forelesning. Det rette ville etter vår oppfatning være at alle jurister fikk opplæring i rettspsykologi som en del av studiet, og at relevante etterutdanningstilbud ble gitt der det er behov for det.

Mangelen på bruk av psykologisk kunnskap i retten har lenge vært påpekt. For over hundre år siden skrev en av pionerene i rettspsykologifeltet følgende: «Advokaten alene er sta. Advokaten og dommeren og jurymannen er sikre på at de ikke trenger den eksperimentelle psykologen […]. De fortsetter å tenke at deres juridiske instinkt og deres sunne fornuft gir dem alt som trengs og litt til» (Münsterberg, 1908/2009, vår oversettelse). Hvordan står det til i dag? Man kan hevde at det – i hvert fall i Norge – i det store og hele ikke står så ille til. Mye tyder på at det sjeldent forekommer rettspsykologiske brølere i norsk rett. Likevel finnes det eksempler også i Norge på uskyldige som er dømt på grunn av rettspsykologiske feil. Og i sivile saker utgjør de psykologiske feilkildene ved prosessrisikovurderingene trolig en av viktig grunn til unødige og ulønnsomme rettssaker. Og når det går bra, kan det også ha verdi å vite hva det er man faktisk får til, psykologisk sett, for å fortsette med og styrke det, og ikke uforvarende slå inn på feil spor. Rettspsykologien bør fortsatt ha ekspansjonsmuligheter i norsk rettsvesen.

Som nevnt har mye av den tidlige rettspsykologiske forskningen sprunget ut av strafferetten. Et viktig mål har vært å forebygge uriktige domfellelser og andre justisfeil. Det er også en viktig hensikt med boken. Tanken er at veiene til uriktige domfellelser er mange, og at jo mer godt dokumentert kunnskap jurister har, jo mer sannsynlig er det at noen vil kunne oppdage en rettspsykologisk kortslutning. Feil forståelse av psykologi – enten det dreier seg om misbruk av psykologisk kunnskap eller manglende bruk av korrekt psykologisk kunnskap – kan villede en etterforskning ved å kaste bort ressurser på lite lovende spor. Slike feil kan lede til ugrunnet varetektsfengsling, feilaktige tiltaler og i verste fall uriktige domfellelser. I tillegg kan mislykkede rettsprosesser gjøre at man til slutt ikke klarer å samle nok bevis mot den egentlige gjerningsmannen på grunn av at sporene ble kalde mens man brukte tiden galt. Men rettspsykologiens relevans stanser ikke der. Rettspsykologisk innsikt vil generelt sett gjøre jurister i stand til å ta bedre beslutninger på alle områder og være bedre rådgivere for klienter som trenger rettslig bistand. Rettspsykologisk kunnskap kan ha betydning for hvordan en rettsregel bør utformes for å oppnå ønsket atferd. Psykologien tilbyr også en mulig linse for å kritisere rettsregler. Ikke minst utfordrer psykologisk kunnskap antakelser om aktørers rasjonalitet som har vært fremherskende i økonomi og rettsøkonomi. Rettspsykologien er rett og slett et perspektivfag som kan bidra til å større forståelse for den faktiske handlemåten til ulike aktører i rettssystemet og hvordan vi bør forholde oss til denne. Retten er i praksis gjennomsyret av psykologi, enten det gjelder advokatenes risikovurderinger eller dommernes følelser, og rettspsykologisk kunnskap kan si oss hvordan disse prosessene arter seg, hvilke feil og skjevheter de kan føre til samt hva vi kan gjøre for å forbedre prosessene og komme nærmere målet om rettferdighet og rettssikkerhet.



Hvorfor skal en psykolog ha kunnskap om rettspsykologi?

Noe av stoffet som er dekket i boken, er uten tvil en del av grunnlaget som alle med en moderne psykologiutdanning har hørt om. Det at hukommelsen er formbar og kan være upålitelig, er kjent for enhver psykolog og psykologistudent. Men rettspsykologien bringer også slike innsikter inn på nye områder og, ved bruk av psykologiske forskningsmetoder, tester deres overførbarhet. Dette er noe som også psykologer vil kunne ha nytte av. Boken viser koblingene mellom grunnleggende, klassiske psykologiske fenomener (og funn, teorier og ideer), og hvordan rettssystemet har agert og hvordan det bør agere. Du vil kunne lese om hvordan hull i psykologisk kunnskap har ledet til justisfeil, herunder uriktige domfellelser, og være oppdatert på den nyeste forskningen om temaer som suggestibilitet og løgndeteksjon. Magnussen og Melinder (2012a) har vist at mange norske psykologer tror at de fleste minner om traumer fra barndommen som først kommer frem i psykoterapi er ekte. I boken viser vi hvor svakt grunnlag denne utbredte ideen om fortrengning faktisk har, og at den, til tross for dette, har hatt en stor rolle i skandinaviske saker. De fleste psykologoppdrag i rettssystemet er kliniske vurderinger, men selv slike vurderinger krever inngående kunnskap fra kognitiv psykologi (Melinder, 2022).

Rettspsykologien gir eksempel på langsiktig og til dels vellykket formidling av psykologisk kunnskap i en praktisk sfære. Den blir slik sett en form for anvendt psykologi, relevant for dem som vil praktisere på området, men også for dem som søker eksempler og illustrasjoner på hvordan psykologisk grunnforskning belyser, korrigerer eller bidrar til forbedringer på ulike livsområder. Boken vil da gi psykologer anledning til å reflektere rundt hvordan psykologisk kunnskap kan og skal anvendes.

Mye av fagfeltet innenfor den kognitive psykologien dekkes i boken, og det er forsøkt gjort tilgjengelig og forståelig ved at begrepene illustreres ved saker fra rettssystemet. Dersom du som student (motvillig) leser kognitiv psykologi med et annet pensum kan det være du vil ha glede av å få stoffet tilgjengeliggjort via den rettspsykologiske vinklingen her. Det er ingen liten bragd fra rettspsykologiens side.



Rettspsykologiens historie

Rettspsykologien er både gammel og ny. Noe av den tidligste vitenskapelige psykologien tok for seg rettslige emner. En av pionerene var Hugo Münsterberg. Det er slående hvordan Münsterbergs bok On the Witness Stand: Essays on Psychology and Crime (1908/2009) inneholder mange av de samme temaene og kommer med mange av de samme rådene som moderne forskning, bare at vi nå har bedre dekning for å anbefale dem. Münsterberg advarer mot hukommelsens suggestibilitet og muligheten for at man erindrer hendelser som ikke har forekommet overhodet. Han sier at dagens metoder for å avdekke løgn fungerer nokså dårlig, men at nyere metoder er lovende. Münsterberg fører også en lang diskusjon om grunnene til at mennesker tar på seg skylden for forbrytelser de ikke har begått. Selv om mye endrer seg, forblir også mange ting som de var. 

Münsterberg var påvirket av noen av de mest sentrale skikkelsene i den tidlige vitenskapelige psykologien. Han tok sin doktorgrad i Leipzig, i verdens første psykologiske laboratorium, ledet av Wilhelm Wundt, som regnes for å være grunnleggeren av den moderne vitenskapelige psykologien. Deretter ble Münsterberg rekruttert til Harvard av William James for å lede deres første laboratorium i eksperimentell psykologi. James hadde i 1890 utgitt to bind om Principles of Psychology, til sammen 1400 sider, som var med på å sette psykologi på det vitenskapelige kartet. Münsterberg ble i 1898 valgt som president i American Psychological Association og utga en bok om rettspsykologi. Det hører med til historien at en britisk embetsmann og dommer, som tilbrakte mesteparten av sin karriere ved forskjellige utposter i det britiske imperiet, allerede to år før Münsterbergs bok hadde utgitt en bok med lignende innhold og formål (Arnold, 1906). Av forskjellige grunner, som at han hadde en mer forsonende stil enn Münsterberg og geografisk sett var langt fra de institusjonelt viktige psykologikretsene, blir imidlertid hans bidrag stort sett oversett i samtiden (Bornstein & Penrod, 2008).

I første halvparten av det 20. århundret ble psykologifaget dominert av behaviorisme, en tankeretning som var opptatt av enkle læringsmekanismer og som derfor var vanskelig å anvende på komplekse arenaer som det juridiske. Fremskritt i rettspsykologi var dermed begrenset, men et unntak i norsk sammenheng var en artikkel av Harald Schjelderup, Norges første professor i psykologi (Schjelderup, 1934). Schjelderups konklusjoner fra vitnepsykologien virker rimelige også i dag (Magnussen, 2017; Nilsen & Magnussen, 2009). Verdt å nevne er også en artikkelserie i Aftenposten i 1926 av daværende riksadvokat Peder Kjerschow om Utsagnspsykologi (Strindbeck, 2025).

Først i 1970-årene ble det ny giv i rettspsykologien. Da begynte Elizabeth Loftus i USA å studere hvordan hukommelsen kan påvirkes, mens det i Storbritannia var voksende forskningsaktivitet om ansiktsgjenkjenning. Disse og andre studier markerte opptakten til en ny epoke på feltet. Etter hvert ble feltet konkretisert med flere bøker, som for eksempel The Psychology of Person Identification (Clifford & Bull, 1978), Eyewitness Testimony (Loftus, 1979) og The Psychology of Eyewitness Testimony (Yarmey, 1979).

Siden har utviklingen fortsatt og spredd seg til mange andre emner. Rettspsykologifagets område er blitt utvidet til også å gjelde juridisk tenkemåte generelt og bedømmelser og beslutninger i sivile saker. Mange navn kunne vært trukket frem, men vi vil i hvert fall nevne de tre amerikanske juristene Chris Guthrie, Andrew Winstrich og Jeffrey Rachlinski som har undersøkt bedømmelses- og beslutningspsykologiske spørsmål innenfor en rekke rettslig relevante spørsmål ved blant annet dømmende virksomhet og advokaters rådgivning. Det har også vært en økt innsats blant psykologiforskere til å stille spørsmål av direkte relevans for rettssystemet, og kanskje også en gryende aksept i samfunnet for at manglende kunnskap om rettspsykologiske temaer har resultert i justisfeil, både i Norge og i utlandet. Som i store deler av psykologien er USA og Storbritannia viktige motorer for mye av den rettspsykologiske forskningen. Men også Nederland og Sverige har lenge hatt robuste og aktive rettspsykologiske forskningsmiljøer.



Rettspsykologi i Norge

I Norge kan vi spore begynnelsen på den moderne rettspsykologien til omkring år 2000, og Svein Magnussens innsats. Magnussen skrev oversiktsartikler om vitnepsykologi på norsk (Magnussen, 2002; Magnussen & Overskeid, 1998; Magnussen & Overskeid, 2003; Magnussen & Stridbeck, 2001), veiledet doktorgrader (Bollingmo & Wessel, 2007; Melinder, 2004) og publiserte mange originale empiriske bidrag i internasjonale tidsskrifter. Bøkene om vitnepsykologi (Magnussen, 2004, 2017) satte faget på kartet for norske jurister, og det blir sagt at de fantes i hylla til enhver norsk dommer. I tillegg formidlet Magnussen faget hyppig gjennom sakkyndige oppdrag i retten, foredrag for jurister og deltakelse i Kommisjonen for gjenopptakelse for straffesaker, og han har banet veien for flere andre.

Det ble etablert et tverrfaglig forskningsmiljø med base ved Psykologisk institutt, Universitetet i Oslo, med forskningsseminarer og tverrdisiplinært forskningssamarbeid. Miljøet er fortsatt aktivt, og omfatter forskere i psykologi, polititjenestepersoner, jurister og kliniske psykologer. De siste årene har forskningsgruppen i rettspsykologi blitt ledet av bokens førsteforfatter og Ulf Stridbeck, professor emeritus ved Det juridiske fakultet, Universitetet i Oslo. Utenlandske forskere som besøker gruppen, kommenterer at den brede faglige sammensetningen er unik i internasjonal sammenheng.



Psykologiske forskningsmetoder

Rettspsykologien henter sine emner og spørsmål fra retten, men bruker psykologisk forskningsmetode. Her skal noen grunnleggende begreper som er sentrale i psykologiske forskningsmetoder defineres og omtales. Andre metodiske spørsmål knyttet til bestemte tema behandles underveis i boken. Psykologiske institutter verden rundt driver forskning i laboratorier. Disse ligner lite på typiske laboratorier kjent fra fysikk, kjemi, biologi eller medisin – det finnes verken prøverør eller hvit frakk. I de fleste tilfeller er forskningen som omtales i denne boken gjennomført i et adskilt rom der forsøkslederen tar imot deltakeren og forklarer hva studien går ut på. Ofte gjennomføres forsøket på en dataskjerm, og noen ganger fortsatt med penn og papir.

Vi bruker Magnussens terminologi for slike forsøk, modellstudier (Magnussen, 2017). I psykologien blir de vanligvis kalt eksperimenter, men modellstudier beskriver et viktig aspekt ved det som skjer i en psykologisk lab: Utgangspunktet er en situasjon fra det virkelige liv som man er interessert i å forstå, for eksempel hvorvidt lukkede spørsmål i et avhør fremprovoserer flere feil opplysninger enn åpne spørsmål. Man lager så et oppsett, en kunstig situasjon, med siktemål å fange opp det man antar er de vesentlige trekk ved situasjonen, for eksempel lager man liksom-videoer av straffbare hendelser som deltakerne skal se på, samt lukkede og åpne spørsmål som deltakerne skal svare på.

Et viktig trekk ved modellstudier er kontrollen forsøkslederen har over situasjonen. Deltakerne blir eksponert for de samme videoene, med det samme tidsintervallet før spørsmålene, «avhørt» av den samme forskningsassistenten under de samme forhold. Noen deltakere blir så stilt åpne spørsmål, andre lukkede spørsmål. I den grad man kan vise at det ikke var forskjeller mellom disse gruppene hva angår potensielt relevante variabler som for eksempel alder, utdanningsnivå og kjønn, kan en eventuell forskjell i antall feil opplysninger tilskrives spørsmålstypen, da denne var den eneste kjente forskjellen mellom gruppene.

Hvorvidt en modellstudie er godt planlagt og gjennomført slik at den tillater en slik slutning, kalles indre validitet. Hvis for eksempel deltakerne i den ene gruppen var eldre enn den andre, eller en uerfaren og nervøs assistent testet en gruppe og en erfaren og rolig assistent testet den andre, vil den forskjellen kunne forklare eventuelle forskjeller i antall feil opplysninger som gruppene kom med, og modellstudien vil kunne dermed sies å ha lav indre validitet.

En godt designet modellstudie gjør at det er mulig å si noe om årsaker (kausalitet), som i eksempelet over – at lukkede spørsmål fremprovoserer feil opplysninger. Ikke bare er lukkede spørsmål assosiert med feil opplysninger, men de faktisk fremkaller dem. Et viktig spørsmål er om funnene i en bestemt studie kan generaliseres til andre kontekster: Er det for eksempel noen skjevheter i valg av deltakere eller spørsmål som gjør at studien er såpass spesiell at man ikke bør tolke funnene bredt? Dette er et spørsmål om ytre validitet. En spesifikk type ytre validitet heter økologisk validitet, og viser til hvorvidt funnene i en modellstudie kan overføres til en hverdagslig kontekst, i vårt tilfelle til en rettslig sammenheng. Ulempen ved lab-baserte studier er at de kan fremstå som kunstige og fjernt fra den hverdagslige situasjonen de skulle være en modell av. I hvilken grad lignet for eksempel oppsettet i laben situasjonen i et avhørsrom? Når man vurderer hvorvidt en studie bringer frem funn av relevans for en rettslig kontekst, bør man skille mellom en overfladisk realisme (mundane realism), som for eksempel sier noe om den fysiske likheten mellom laben og et avhørsrom, og psykologisk realisme, som viser til hvorvidt de samme psykologiske prosesser ble trigget i studien som i den hverdagslige situasjonen den skulle ligne på. Hvis man vurderer at en studie eller forskningsgren mangler økologisk validitet, bør man ikke anvende den kunnskapen i praksis (Banaji & Crowder, 1989).

Modellstudier gjennomføres også utenfor laboratorier. Et eksempel er en studie i et supermarked der hensikten var å undersøke hvorvidt de ansatte i kassen klarer å oppdage at det er feil ansikt på kredittkortet til en kunde (Kemp et al., 1997). I en annen studie ble ryktespredning blant unge skoleelever studert på en skole (Principe et al., 2006). Slike studier foregår i en hverdagslig kontekst, men logikken er den samme som i en lab: Forsøkslederen ønsker at situasjonen er lik for alt unntatt den variabelen som studien undersøker. I Kemps studie hadde noen av kredittkortene et godt bilde av kunden, noen hadde et dårlig bilde, mens i to betingelser hadde kortene bilder av en annen persons ansikt, noen hvor vedkommende lignet på kunden og noen som ikke lignet. Se kapittel 7 om personidentifisering for å lese om funnene i studien. I Principe et al.s studie overhørte noen barn to voksne snakke om at en kanin hadde rømt i skolen, og studien undersøkte hvorvidt barna, når de ble presset av en voksen, påsto at de hadde sett kaninen løpe rundt på skolen. Man sammenlignet barna som hadde overhørt samtalen med barn som ikke hadde hørt ryktet, både i samme klasse og fra andre klasser. (Se kapittel 5 om suggestibilitet for utfallet av studien). Metodisk sett er poenget at så langt det er mulig har forskerne tilstrebet at det eneste som varierer er den faktoren som man undersøker. Da vil man være i stand til å trekke kausale slutninger, selv om man har hatt mindre oversikt over situasjonen enn man ville hatt i en lab.

Som i psykologifaget ellers, bruker rettspsykologien også metoder med mindre kontroll enn modellstudier. Noen er arkivstudier av data som allerede er samlet inn. De betegnes som naturalistiske da forskeren analyserer det som allerede har skjedd heller enn å manipulere frem en situasjon, og man vil lese om flere eksempler på denne typen studier i boken. Fahsing et al. (2004) studerte video-opptak av 48 ran på postkontor i Oslo, og Innocence Project i USA har registrert flere hundre tilfeller av DNA-baserte frifinnelser etter dom for grov forbrytelse. Slike studier er viktige fordi de dokumenterer hvordan ting er i praksis, eller eksistensen av et fenomen. Fahsing et al.s studie kunne da sammenligne vitners beskrivelser av gjerningsmennene med fasiten, og resultatene viste at gjennomgående var det få uriktige detaljer. Selvsagt var ranene ulike; noen ble gjennomført av én mann, andre av flere, og i noen ble det brukt kniv mens i andre var det skytevåpen (i kun ett tilfelle ble det fyrt av skudd). Det yngste vitnet var 12 år og det eldste 83 år, og mens de fleste ble avhørt på samme dag som ranet, ble andre avhørt etter noen uker. Det virkelige liv er mangfoldig, og slik variasjon vil det alltid være i en arkivstudie. Dette gjør at man ikke har samme kontroll som i en modellstudie, og at man må være forsiktig med tolkning av funn, noe Fahsing et al. også var. Når det gjelder hukommelse for detaljer, var mannlige vitner for eksempel noe mer presise enn de kvinnelige. Kan man da erklære at menn er bedre vitner enn kvinner? En arkivstudie tillater ikke en slik konklusjon. Kanskje var det et statistisk tilfeldig funn, eller kanskje andre faktorer forklarer den lille forskjellen. For eksempel er det mulig at ranene som mennene var vitner til tilfeldigvis varte lenger, eller at mennene så gjerningspersonen på nærmere hold enn kvinnene. For å følge opp et slikt funn vil det være naturlig å legge opp til en modellstudie hvor man vil teste mannlige og kvinnelige deltakere under de samme forholdene.

Modellstudier og naturalistiske studier besvarer ulike typer spørsmål. I etterforskning har man for eksempel ofte vitneforklaringer om svært stressende og traumatiske forhold. Ett spørsmål er hvorvidt sterke emosjoner påvirker nøyaktigheten og fullstendigheten av minnet. Dette spørsmålet handler om årsakssammenheng og vil kunne besvares med en modellstudie hvor forskeren manipulerer det emosjonelle nivået hos deltakerne og måler utfallet på minnene. Man merker seg da en annen begrensning med modellstudier: Av forskningsetiske grunner kan ikke forskere påføre deltakerne de samme stressnivåene i en lab som man kan oppleve under en forbrytelse.

Et annet spørsmål om forholdet mellom stress og hukommelse, er hvorvidt minner for svært emosjonelle hendelser er forskjellige fra minner for andre hendelser. Da emosjonelle hendelser skiller seg fra andre hendelser også på mange andre måter enn emosjonalitet (de kan for eksempel assosieres med rus og trøtthet, eller skje senere på dagen), er det vanskelig å trekke ut emosjon alene for å vurdere årsakssammenheng. Men for simpelthen å besvare spørsmålet om minnene er ulike, behøver man ikke ta høyde for alle eventuelle forskjeller mellom emosjonelle og banale hendelser, og en naturalistisk studie er adekvat.

Når psykologiske forskningsfunn omtales, vil man ofte bruke begrepet statistisk signifikant. Det har en presis teknisk definisjon, men det som er vesentlig å forstå, er at i denne konteksten betyr signifikans at «forskjellene eller endringene som er funnet i en statistisk undersøkelse er store nok til å være reelle, i en gitt statistisk forstand» (Braut & Frøslie, 2022). En statistisk signifikant effekt eksisterer i matematisk forstand. Statistisk signifikans sier likevel ikke noe om effekten har praktisk betydning, det vil si i denne konteksten om den er rettslig anvendbar eller interessant. For en grundigere innføring i grunnleggende psykologiske forskningsmetoder og begreper, se Svartdal (2015).

De siste tiår er forskere i psykologi (og andre fag) blitt mer oppmerksomme på at mange forskningsresultater ikke lar seg reprodusere av andre forskere (Pashler & Harris, 2012; Shrout & Rodgers, 2018). Denne såkalte replikasjonskrisen settes i sammenheng med ulike varianter av tvilsom forskningspraksis (questionable research practices; John et al., 2012), som det å unnlate å rapportere studier med uventede negative resultater og uredelig statistikkbruk. At slik praksis viser seg å være utbredt kan ses både i lys av tendensen vitenskapelige tidsskrifter har til å prioritere positive eller spektakulære funn for publisering samt karriereinsentiver for forskere innen akademia til å publisere mye. Dette har ført til stor oppmerksomhet både i og utenfor den psykologiske vitenskapen. (Replikasjonskrisen og de tvilsomme eller i verste fall uhederlige forskningshandlingene som ligger bak er for så vidt ikke begrenset til psykologien. I blant annet medisinsk forskning har man mange av de samme problemene). Paraplybegrepet for de strukturelle endringene som er i ferd med å bli implementert i hvordan forskning praktiseres, er åpen vitenskap. I tillegg til holdningsendringer innebærer det praktiske prosedyrer for selve forskningsprosessen, for eksempel å preregistrere hypoteser og planlagte statistiske analyser før man samler inn dataene, som har som mål å forhindre en jakt i etterkant på bekreftelse av en bestemt hypotese som forskeren selv tror på.

De som formidler rettspsykologi, må være bevisste på disse utfordringene. Det er likevel slik at replikasjonskrisen ikke treffer alle funn og alle felt i like stor grad. Det er derfor ingen grunn til å betvile alle grunnleggende funn. Hvis du til nå har trodd at hukommelse forvitrer over tid, eller at mennesker er mottakelige for bekreftelsesskjevhet (noe som replikasjonskrisen viser også gjelder forskere), kan du slappe av. I denne boken forsøker vi, på samme måte som sakkyndige i en rettssal, å formidle solid kunnskap og uttrykke tvil der den finnes. En måte å forsøke å sikre seg mot upålitelige og ureplikerbare funn, er å henvise til metaanalyser. En metaanalyse er en studie som på statistisk vis oppsummerer mange studier som undersøker det samme forskningsspørsmålet. De gir en mer en presis oversikt over et felt enn enkelte studier kan gjøre, og mange metaanalyser blir sitert i boken.



Bokens innhold

Boken består av følgende kapitler:


Kapittel 2. Troverdighet, pålitelighet og korrekthet

I dette kapittelet legger vi frem en ny modell hvis mål er å gjøre det lettere å skille mellom hvorvidt en person oppfattes som troverdig og hvorvidt det de sier faktisk stemmer (Magnussen, 2004). Håpet er at modellen vil gjøre det lettere for leseren å forstå store deler av vitnepsykologien.



Kapittel 3. Persepsjon og oppmerksomhet

Utfordringene en person møter når de skal gjøre rede for noe, begynte under selve hendelsen. Det vil si at det ikke bare er hukommelse som er utfordringen, men hva et vitnet egentlig fikk med seg til å begynne med. Vi viser hvordan begrensninger i menneskers evne til å oppfatte kan ha rettslige konsekvenser.



Kapittel 4. Hukommelse

Hukommelsen er formbar og ikke permanent, og her beskriver vi de ulike måtene den kan svikte på. Vi drøfter også hvordan hukommelsen utvikler seg fra spedbarn til voksen, og forskning rundt spesifikke problemstillinger som stadig dukker opp i norske rettssaler.



Kapittel 5. Suggestibilitet, falske minner og myten om fortrengning

Et hovedtrekk som gjør at hukommelsen kan være mindre optimal i rettslig sammenheng, er at den er tilbøyelig til å bli påvirket av andre momenter – for eksempel noe man har lest eller hørt fra andre. I mer ekstreme tilfeller kan minner fremkalles som ikke har noen rot i virkeligheten. Press fra en autoritetsfigur er godt egnet til å forandre det man mener å huske, og dette særlig hos barn.



Kapittel 6. Løgndeteksjon

Mange tiårs forskning har til gode å utvikle metoder som skiller mellom løgn og sannhet med høy treffrate. Påstander om individer eller metoder som er fremragende løgndetektorer bør dokumenteres grundig før de slippes inn i rettssystemet.



Kapittel 7. Personidentifisering

I noen saker er gjerningspersonens identitet ukjent eller omstridt. På noen måter er vår evne til å kjenne igjen ansikter utmerket og imponerende. For å fastslå at et vitne har identifisert en person, må det likevel følges rigide vitenskapeligbaserte prosedyrer for å holde utpeking av uskyldige mennesker til et minimum.



Kapittel 8. Avhør

Et av politiets viktigste redskaper er avhør, hvor man undersøker hvilke opplysninger en person innehar og er villig til å gi. Utviklingen i avhør hos norsk politi de siste tretti år er en historie om integrering av psykologisk kunnskap i metodene. Tidligere praksis ga åpenbart opphav til uriktige opplysninger og falske tilståelser.



Kapittel 9. Juridisk tenkemåte

I dette kapittelet vender vi oppmerksomheten mot de som betjener rettsapparatet, være seg som dommere, advokater, ansatte i forvaltningen eller andre. Vi ser på vanlige oppfatninger om juridisk tenkemåte, blant annet i litteraturen om juridisk metode, før vi tar for oss hva den psykologiske forskningen kan bidra med til emnet.



Kapittel 10. Bekreftelser

En viktig grunn til at det kan gå galt i etterforskning, saksforberedelse i sivile saker og rettens behandling av en sak, er at de som opptrer lar seg fange av en bekreftelsesskjevhet og finner stadig flere og sterkere grunner til å tro på det de allerede mener, også når det viser seg å være fullstendig galt.



Kapittel 11. Fortellinger og bevisbedømmelse

Her tar vi for oss den psykologiske forskningen på bevisbedømmelse, som blant annet viser at dommere og andre som bedømmer bevis gjør bruk av fortellinger for å ordne alle inntrykkene og etablere et faktum som kan gi grunnlag for en dom.



Kapittel 12. Fornuft og følelser

I hvilken grad blir dommere og andre rettsanvendere påvirket av utenforliggende og irrelevante faktorer – som følelsen av sympati eller antipati, fordommer eller vilkårlige tallstørrelser – når de eksempelvis skal utmåle straff eller erstatningsbeløp?



Kapittel 13. Avslutning

Hvordan skal psykologikunnskapen i boken formidles i retten, og av hvem? Hvordan er forholdet mellom juridiske prinsipper (som bevisumiddelbarhet og muntlighet) og rettspsykologien?


1  Ved Norges teknisk-naturvitenskapelige universitet har Kirsten Rasmussen hatt et professorat i «rettspsykologi», men har hovedsakelig forsket på kliniske problemstillinger, som for eksempel psykose og tilregnelighet, som faller inn under rettspsykiatri i det norske rettssystemet og etter våre begreper. Sammen med Randi Rosenqvist skrev Rasmussen fagboken Rettspsykiatri i praksis (2004).



2  «Mistaken eyewitness identification is a primary contributor to criminal convictions of the innocent». (Wells et al., 2020, s. 3)



3  https://innocenceproject.org/.



4  I senere tid gitt av førsteforfatteren.

